
Elitképző intézmények? – Avagy a szakkollégisták elit identifikációja

Kulcsszavak: szakkollégium; elit; elit identifikáció; elitdefiníció
Jelen dolgozatban a szakkollégisták elit identifikációjával foglalkozunk. Részletes szakirodalmi áttekintést végeztünk a szakkollégiumok és az elitszociológia irodalmából, illetve kutatási kérdéseket fogalmaztunk, majd ennek megfelelően összeállítottuk a kérdőívet. Elsőként arra keressük a választ, hogy mennyire érzik magukat a jelenlegi szakkollégisták az elit részének és ezt milyen tényezők befolyásolják. Második kutatási kérdésünk arra vonatkozott, hogy hogyan definiálják a szakkollégisták az elitet. Harmadik kutatási kérdésünk pedig, hogy van-e különbség az aktív és az alumni szakkollégisták elit identifikációja között, illetve mennyire tartják fontosnak a szakkollégiumi tagságukat, mikor az elitidentitásukról gondolkodnak.
A kutatási kérdések megválaszolásához online kérdőíves adatgyűjtést végeztünk, a kérdőívünket 243 corszakos szakkollégista töltötte ki. Az adatfelvétel eredményeit kvantitatív és kvalitatív módon is elemztük. A kérdőív kötelező válaszait statisztikai szoftver (STATA) segítségével elemeztük, főként sztochasztikus kapcsolatvizsgálatok és kétváltozós regressziós kapcsolatok használatával. Az opcionálisan kitölthető elitdefiníciók elemzéséhez (2. kutatási kérdés) kvalitatív szövegelemzést alkalmaztunk.
Az adatelemzés során a következőn eredményeket kaptuk röviden összefoglalva: A szakkollégisták inkább érzik magukat az elithez tartozónak, mint nem, de az egyes szakkollégiumok esetében mind az elit érzet mértéke, mind a szakkollégiumi tagság magyarázó ereje különböző. A szakkollégisták főként az értelmiségi elit oldaláról közelítik meg az elit definícióját, másodikként pedig gazdasági szempontból. Az elitet legtöbbször értékítélet mentesen, a befolyásosságon keresztül jellemzik. A SZISZ aktív és alumin tagságát összehasonlítva azt kaptuk, hogy az alumnik esetében a szakkollégiumi tagság szignifikánsan magyarázza az elitbesorolásukat.



